會稽三賢祠詩 吳先生祠
作者：王十朋
朝代：宋

paragraphs: 安定先生賢矣哉，一時高第俱英材。
詵然達者播廊廟，貧賤亦足光蓬萊。
會稽吳君更超絕，至今士子猶能說。
講堂鳴鼓規使君，可使清風聳朝烈。
求田問舍遺子孫，錢愚地僻何紛紛。
不惜池塘種芹藥，一段奇事前無聞。
君不見唐室蓬山稱賀老，乞得鑑湖歸去好。
却將儒服變流沙，更遣門闌亦歸道。
又不見晉朝名士高陽公，才名上下王謝中。
乃心欲出三界外，山陰宅化瞿曇宮。
先生識見高流俗，不作二公緣禍福。
寄語多才鄭廣文，乞與毫端記高躅。